Gebrek aan veiligheidsplan laat boere kwesbaar(Foto: pixabay) TLU SA het opnuut sy stem dik gemaak oor die afwesigheid van die regering se beloofde landelike veiligheidsplan nadat ŉ boer Sondag in die Badfontein-omgewing naby Lydenburg in ŉ plaasaanval vermoor is. Die betrokke boer en sy vrou, wat albei in hul 60’s is, is vroeg Sondagoggend deur twee aanvallers oorrompel. Hoewel die boer ŉ vuurwapen byderhand gehad het, kon hy nie daarin slaag om die aanvallers te keer nie en hy is in die proses doodgeskiet. Sy vrou is kort daarna vasgebind, aangerand en beroof. Ronnie Schilling, ŉ streeksbestuurder van TLU SA, sê hy was met afgryse gevul toe die nuus van die jongste plaasaanval hom bereik het. “Dit is al die hoeveelste plaasaanval en dit voel nou al asof ons boere geteiken word,” sê hy. “Boonop gaan boere groot uitgawes aan om hulself te midde van voortdurende aanslae so goed moontlik te beveilig.” Nog ŉ broer is vroeër verlede week geteiken en op geskiet tydens ŉ gepoogde plaasaanval. Kol. Robert Netshiunda, polisiewoordvoerder, sê die boer het op 12 Januarie in sy plaashuis naby Bishopstowe in KwaZulu-Natal geslaap toe sy honde onophoudelik begin blaf het. “Hy het uit die huis gegaan om ondersoek in te stel toe daar na bewering skote in sy rigting geskiet is. Hy is gewond, maar niks is in die aanval gesteel nie.” Die polisie ondersoek tans ŉ saak van poging tot moord, maar niemand is al in verband met die aanval vasgetrek nie. “Die landelike beveiligingsplan moet ŉ absolute prioriteit by die Suid-Afrikaanse Polisiediens (SAPD) word. Dit is ooglopend dat die regering nie die vermoë het om ŉ veilige omgewing te skep vir die sektor wat die nasie voed nie, maar ons kan nie langer bekostig om sonder ŉ werkende beveiligingsplan voort te gaan nie,” sê Schilling. Gawie Lötter, ŉ bestuurder by TLU SA, sê Bheki Cele, minister van polisie, se afwesigheid wanneer dit by plaasaanvalle en -moorde kom, wys die prioriteit wat landelike beveiliging by die regering inneem. “Sedert die minister in Junie 2022 ŉ taakspan aangestel het wat spesifiek na landelike beveiliging moet kyk, het hy nog nie één keer met hulle vergader nie,” beweer hy. “Die regering behoort begrip te hê dat hulle stilswye gaan veroorsaak dat gemeenskappe nie ŉ ander keuse het as om hulself met hul eie veiligheidsplan te beveilig nie. Die SAPD kan deel vorm van hierdie plan indien hulle in staat is om wel ŉ verskil te maak,” sê Bennie van Zyl, hoofbestuurder van TLU SA.